Prečiščeno besedilo Smernice ECB/2000/6 z dne 20. julija 2000 o izvajanju člena 52 Statuta Evropskega sistema centralnih bank in Evropske centralne banke po koncu prehodnega obdobja, kakor je bila spremenjena s Smernico ECB/2001/10

(2001/C 325/12)

SVET EVROPSKE CENTRALNE BANKE JE -

ob upoštevanju Pogodbe o ustanovitvi Evropske gospodarske skupnosti (v nadaljnjem besedilu "Pogodba") in zlasti člena 106(1) Pogodbe ter členov 12.1, 14.3 in 52 Statuta Evropskega sistema centralnih bank in Evropske centralne banke (v nadaljnjem besedilu "Statut"),

ob upoštevanju naslednjega:

(1) Člen 52 Statuta pooblašča Svet Evropske centralne banke (ECB), da sprejme potrebne ukrepe, ki bodo zagotavljali, da nacionalne centralne banke (NCB) zamenjajo bankovce, ki glasijo na valute z nepreklicnim fiksnim menjalnim razmerjem, po njihovi ustrezni nominalni vrednosti.

(2) Cilj člena 52 statuta je po sprejetju menjalnih razmerij iz člena 123(4) Pogodbe zagotoviti visoko stopnjo zamenljivosti med denarnimi enotami nacionalnih valut ter med denarnimi enotami nacionalnih valut in eurom. Svet ECB mora zaradi tega zagotoviti, da je vsaka nacionalna centralna banka brez izjem pripravljena po teh menjalnih razmerjih zamenjati katerikoli bankovec, ki ga je izdala NCB druge države članice, v eurobankovce.

(3) NCB zagotovijo, da je mogoče bankovce drugih držav članic bodisi zamenjati v eurobankovce in eurokovance bodisi, v skladu z nacionalno zakonodajo, vknjižiti v dobro računa. Nacionalne centralne banke zagotovijo, da je mogoče zamenjati bankovce drugih držav članic za eurobankovce in eurokovance po nominalni vrednosti. NCB so dolžne to storitev zagotoviti same ali imenovati zastopnika, ki jo bo opravil v njihovem imenu.

(4) Svet ECB je odločen zagotoviti, da je vsaka NCB brez izjem pripravljena, po navedenih menjalnih razmerjih, zamenjati v eurobankovce katerikoli bankovec, ki ga je izdala NCB druge države članice.

(4a) Ker se priznava, da praviloma zelo poškodovani bankovci ne izpolnjujejo pogojev za zamenjavo in da bodo navedene nekatere vrste bankovcev, ki bodo izključene iz pravil o zamenjavi; ker bodo nekatere NCB sodelujočih držav članic izvajale označevanje s ciljem olajšati in zaščititi jemanje nacionalnih bankovcev iz obtoka ter bodo zato označeni bankovci izrecno navedeni med bankovci, ki ne izpolnjujejo pogojev za zamenjavo; ker domneve, da je treba omogočiti dostop do informacij o postopkih označevanja v različnih državah članicah na spletni strani ECB.

(5) V skladu s členoma 12.1 in 14.3 Statuta so smernice ECB sestavni del prava Skupnosti -

SPREJEL NASLEDNJO SMERNICO:

Člen 1

Opredelitve pojmov

V tej smernici:

"NCB" pomenijo nacionalne centralne banke držav članic, ki so sprejele enotno valuto v skladu s Pogodbo,

"sodelujoče države članice" pomenijo vse države članice, ki so sprejele enotno valuto v skladu s Pogodbo,

"bankovci drugih sodelujočih držav članic" pomenijo bankovce, ki so jih do 31. decembra 2001 posamezne NCB izdale kot zakonito plačilno sredstvo in so drugi nacionalni centralni banki ali njenemu imenovanemu zastopniku vročeni v zamenjavo,

"zamenjava bankovcev drugih sodelujočih držav članic" pomeni zamenjavo bankovcev, ki jih je izdala posamezna nacionalna centralna banka in so drugi nacionalni centralni banki ali njenemu imenovanemu zastopniku vročeni v zamenjavo za eurobankovce in eurokovance ali v vknjižbo denarnih sredstev na račun,

"označevanje" pomeni identifikacijo nacionalnih bankovcev z razlikovalno in posebno oznako, npr. z luknjači narejene luknje, ki jo bodo opravile pooblaščene ustanove v okviru izvajanja pravnih ukrepov, sprejetih na ravni vsake sodelujoče države članice s ciljem olajšati jemanje nacionalnih bankovcev iz obtoka,

"nominalna vrednost" pomeni vrednost, ki izhaja iz menjalnih razmerij brez razmika med nakupnim in prodajnim tečajem, sprejetih s strani Sveta EU v skladu s členom 123(4) Pogodbe.

Člen 2

Obveznost zamenjave po nominalni vrednosti

1. NCB same ali njihovi imenovani zastopniki vsaj na eni lokaciji na nacionalnem ozemlju zagotovijo možnost bodisi zamenjave bankovcev druge sodelujoče države članice v eurobankovce in eurokovance bodisi, na zahtevo, vknjižbe na račun pri ustanovi, ki opravlja zamenjavo, če nacionalna zakonodaja predvideva tako možnost, v obeh primerih pa po njihovi nominalni vrednosti.

2. NCB smejo pripravljenost sprejema omejiti na število in/ali skupno vrednost bankovcev drugih sodelujočih držav članic za katero koli transakcijo ali na katerikoli dan.

Člen 3

Bankovci, ki izpolnjujejo pogoje za zamenjavo

Bankovci drugih sodelujočih držav članic, ki v skladu s to smernico izpolnjujejo pogoje za zamenjavo, ne smejo biti zelo poškodovani. Zlasti ne smejo biti sestavljeni iz več kakor dveh delov istega bankovca ali biti poškodovani z napravami proti ropu. Poleg tega ne smejo biti označeni ali poškodovani na tak način, da ni mogoče preveriti oznake.

Člen 4

Končna določba

Ta smernica se uporablja za vse bankovce drugih sodelujočih držav članic, ki se predložijo v zamenjavo med 1. januarjem 2002 in 31. marcem 2002.

Ta smernica je naslovljena na NCB sodelujočih držav članic.

Ta smernica se objavi v Uradnem listu Evropskih skupnosti.

--------------------------------------------------